2020 ಬೆಳಗಾವಿ: ಕೋವಿಡ್ನಿಂದ ನಲುಗಿದ ಜಿಲ್ಲೆ ತತ್ತರಿಸಿದ ಜನ ಬೆಳಗಾವಿ: ಜಿಲ್ಲೆಯಲ್ಲಿ 2020ನೇ ವರ್ಷವನ್ನು ಕೋವಿಡ್19 ಇನ್ನಿಲ್ಲದಂತೆ ಕಾಡಿತು. ಸೋಂಕು ಹರಡದಂತೆ ತಡೆಯಲು ಜಾರಿಗೊಳಿಸಿದ ಲಾಕ್ಡೌನ್ ಎಲ್ಲ ಕ್ಷೇತ್ರಗಳ ಮೇಲೂ ವ್ಯತಿರಿಕ್ತ ಪರಿಣಾಮ ಬೀರಿತು. ಸಾವಿರಾರು ಮಂದಿ ಅತಂತ್ರ ಸ್ಥಿತಿಗೆ ತಲುಪಿದರು. ಇದೇ ವೇಳೆ, ದಾನಿಗಳು ಸಾವಿರಾರು ಮಂದಿಗೆ ನೆರವಿನ ಹಸ್ತ ಚಾಚಿದರು. ಬಡವರು, ಮಧ್ಯಮ ವರ್ಗದವರು ಹಾಗೂ ದುಡಿಯುವ ವರ್ಗದವರು ಮತ್ತು ಅಂದಿನ ದುಡಿಮೆಯನ್ನೇ ಅವಲಂಬಿಸಿದವರು ಕೆಲಸವಿಲ್ಲದೆ ಮತ್ತು ಗಳಿಕೆ ಇಲ್ಲದೆ ಕಂಗಾಲಾದರು. ಉದ್ಯಮಿಗಳೂ ನಷ್ಟಕ್ಕೆ ಒಳಗಾದರು. ಒಂದೆಡೆ ಸೋಂಕಿನ ಭೀತಿ, ಇನ್ನೊಂದೆಡೆ ಜೀವನ ನಿರ್ವಹಣೆಯ ಚಿಂತೆಯಲ್ಲಿ ಬಹಳಷ್ಟು ಮಂದಿ ನಲುಗಿದರು. ಸದಾ ಜನಸಂದಣಿಯಿಂದ ತುಂಬಿರುತ್ತಿದ್ದ ನಗರದಲ್ಲಿ ಮೌನ ಆವರಿಸಿತ್ತು. ಈ ನಡುವೆ, ವೈದ್ಯಕೀಯ ಸೇವೆಯೂ ದುರ್ಲಭ ಎನ್ನುವಂಥ ಸ್ಥಿತಿ ನಿರ್ಮಾಣವಾಗಿತ್ತು. ಹಿರೇಬಾಗೇವಾಡಿ, ರಾಯಬಾಗ ತಾಲ್ಲೂಕಿನ ಕುಡಚಿ ಮೊದಲಾದ ಪ್ರದೇಶಗಳಲ್ಲಿ ಹೆಚ್ಚಿನ ಮಂದಿ ಸೋಂಕಿಗೆ ಒಳಗಾದರು. ಅಲ್ಲಿ ಹೆಚ್ಚಿನ ಪ್ರಕರಣಗಳು ವರದಿಯಾದವು. ಸೋಂಕು ದೃಢಪಟ್ಟರೆ ಆ ಪ್ರದೇಶವನ್ನು ಸೀಲ್ಡೌನ್, ಕಂಟೈನ್ಮೆಂಟ್ ಝೋನ್ ಮಾಡಲಾಗುತ್ತಿತ್ತು. ಎಷ್ಟೋ ದಿನಗಳು ಕಿರಾಣಿ ಅಂಗಡಿಗಳು ಕೂಡ ತೆರೆಯದೆ ಜನರು ಅಗತ್ಯ ವಸ್ತುಗಳಿಗೂ ಪರದಾಡಬೇಕಾಯಿತು. ಆರೋಗ್ಯ ಸೇವೆಯ ವಿವಿಧ ಹಂತದಲ್ಲಿ ಕಾರ್ಯನಿರ್ವಹಿಸುವ ವೈದ್ಯಕೀಯ ಸಿಬ್ಬಂದಿ, ಆಶಾಅಂಗನವಾಡಿ ಕಾರ್ಯಕರ್ತೆಯರು, ಪೊಲೀಸರು, ಪೌರಕಾರ್ಮಿಕರು, ಮಾಧ್ಯಮ ಪ್ರತಿನಿಧಿಗಳು, ಸರ್ಕಾರದ ವಿವಿಧ ಇಲಾಖೆಗಳ ಅಧಿಕಾರಿಗಳು ಮತ್ತು ಸಿಬ್ಬಂದಿ ಕೊರೊನಾ ವಿರುದ್ಧದ ಯುದ್ಧದಲ್ಲಿ ಹೋರಾಡಿದರು. ಕೆಲವು ಗ್ರಾಮಗಳು, ಬಡಾವಣೆಗಳಲ್ಲಿ ಜನರೇ ಸ್ವಯಂ ನಿರ್ಬಂಧ ಹೇರಿಕೊಡರು. ಬೇರೆ ಪ್ರದೇಶದವರನ್ನು ಸೇರಿಸದಂತಹ ಸ್ಥಿತಿಗೆ ತಲುಪಿದ್ದರು! ನೆಂಟರಿಷ್ಟರು, ಬಂಧುಗಳು, ಸ್ನೇಹಿತರನ್ನು ಭೇಟಿಯಾಗಲು ಆಗಲಿಲ್ಲ. ಬಹುತೇಕರು, ಮೃತರ ಅಂತಿಮ ದರ್ಶನಕ್ಕೂ ಹೋಗಲಾಗಲಿಲ್ಲ. ನಿತ್ಯ ಸಾವಿರಾರು ವಾಹನಗಳನ್ನು ಕಾಣುತ್ತಿದ್ದ ರಾಷ್ಟ್ರೀಯ ಹೆದ್ದಾರಿ ಬಿಕೋ ಎನ್ನುತ್ತಿತ್ತು. ಹೋಟೆಲ್ ಮತ್ತು ಪ್ರವಾಸೋದ್ಯಮ ಸಂಪೂರ್ಣ ನೆಲ ಕಚ್ಚಿತು. ಬೇರೆಡೆಯಿಂದ ಬಂದವರನ್ನು ಅನುಮಾನನೋಡುವ ದುಃಸ್ಥಿತಿ ಬಂದಿತ್ತು. ರೈತರು ಮಾರುಕಟ್ಟೆ ಇಲ್ಲದೇ, ಬೆಳೆಗಳನ್ನು ಮಾರಲಾಗದೆ ನಷ್ಟ ಅನುಭವಿಸಿದರು. ಸರ್ಕಾರದ ಸಹಾಯಕ್ಕೆ ಅಂಗಲಾಚಿದರು. ಶೈಕ್ಷಣಿಕ ಚಟುವಟಿಕೆಗಳು ಸ್ಥಗಿತಗೊಂಡು ಮಕ್ಕಳ ಕಲಿಕೆಯ ಮೇಲೆ ಪರಿಣಾಮ ಬೀರಿತು. ಬಡವಶ್ರೀಮಂತ, ಜಾತಿಧರ್ಮ, ಅಧಿಕಾರಿ, ಜನಪ್ರತಿನಿಧಿ ಎನ್ನದೆ ಎಲ್ಲರನ್ನೂ ಸೋಂಕು ಬಾಧಿಸಿತು. ಅಂತೆಯೇ, ನೆರವು ನೀಡುವಾಗಲೂ ವಿಶಾಲ ಮನೋಭಾವ ಕಾಣಿಸಿತು. ಪಾಸಿಟಿವ್ ಅಂಶಗಳು ಸಂಕಷ್ಟಕ್ಕೆ ಸಿಲುಕಿದವರಿಗೆ ನೆರವಿನ ಹಸ್ತ ಚಾಚಿದ ಕೈಗಳು ಹಲವು. ಸಂಘಸಂಸ್ಥೆಗಳು ವಿವಿಧ ರೀತಿಯಲ್ಲಿ ನೆರವಾಗಿ ಮಾನವೀಯತೆ ಪ್ರದರ್ಶಿಸಿದವು. ಜನಪ್ರತಿನಿಧಿಗಳೂ ಸ್ಪಂದಿಸಿದರು. ಮಾಸ್ಕ್, ಸ್ಯಾನಿಟೈಸರ್, ಆಹಾರ ಪದಾರ್ಥ ಪೂರೈಸಿದರು. ತರಗತಿ ಮೊದಲಾದವುಗಳಿಗೆ ಆನ್ಲೈನ್ ವೇದಿಕೆ ಪರಿಣಾಮಕಾರಿ ಬಳಕೆ. ಆರೋಗ್ಯ ರಕ್ಷಣೆ, ಉಳಿತಾಯ, ಸಹಾಯದ ಮನೋಭಾವ ವೃದ್ಧಿ. ಸಂಘಸಂಸ್ಥೆಗಳಿಂದಲೂ ಕೋವಿಡ್ ಕೇರ್ ಸೆಂಟರ್. ದಾನಿಗಳಿಂದ ಮೆಡಿಕಲ್ ಆಕ್ಸಿಜನ್ ಪೂರೈಕೆಯೂ ನಡೆಯಿತು. ಜಿಲ್ಲಾಸ್ಪತ್ರೆ ಸೇರಿದಂತೆ ಸರ್ಕಾರಿ ಆರೋಗ್ಯ ಸಂಸ್ಥೆಗಳನ್ನು ಬಲಪಡಿಸುವ ಕಾರ್ಯ ಸರ್ಕಾರದಿಂದ ನಡೆದಿದೆ. ಹಳ್ಳಿಗಳಲ್ಲಿ ಉದ್ಯೋಗ ಖಾತ್ರಿ ಯೋಜನೆಯು ದುಡಿಯುವ ವರ್ಗದ ಕೈ ಹಿಡಿಯಿತು. ಹೈದರಾಬಾದ್ ಮೂಲದ ಭಾರತ್ ಬಯೊಟೆಕ್ ಸಹಯೋಗದಲ್ಲಿ ಐಸಿಎಂಆರ್ ಅಭಿವೃದ್ಧಿಪಡಿಸಿರುವ ಕೋವಿಡ್ ಲಸಿಕೆ ಕೋವ್ಯಾಕ್ಸಿನ್ ಅನ್ನು ಮನುಷ್ಯರ ಮೇಲೆ ಪ್ರಯೋಗಿಸಲು ಕ್ಲಿನಿಕಲ್ ಟ್ರಯಲ್ಗೆ ಬೆಳಗಾವಿಯ ಜೀವನ್ ರೇಖಾ ಆಸ್ಪತ್ರೆ ಆಯ್ಕೆಯಾಗಿದ್ದು, ಟ್ರಯಲ್ 3ನೇ ಹಂತದಲ್ಲಿದೆ. ಪ್ರಮುಖಾಂಶಗಳು ಜಿಲ್ಲೆಯಾದ್ಯಂತ 3.65 ಲಕ್ಷ ಜನರ ಮೇಲೆ ನಿಗಾ. 3.64 ಲಕ್ಷ ಮಾದರಿಗಳ ಪರೀಕ್ಷೆ. 3.30 ಲಕ್ಷ ಮಾದರಿಗಳ ವರದಿ ನೆಗೆಟಿವ್. ಕೋವಿಡ್ ಪಾಸಿಟಿವ್ ಸಂಖ್ಯೆ 26ಸಾವಿರದ ಗಡಿ ದಾಟಿದೆ. 342 ಮಂದಿ ಚಿಕಿತ್ಸೆಗೆ ಸ್ಪಂದಿಸದೆ ಮೃತರಾದರು. 25,611 ಮಂದಿ ಗುಣಮುಖರಾದರು ಏರುಗತಿಯಲ್ಲಿದ್ದ ಸೋಂಕಿತರ ಸಂಖ್ಯೆ ಕ್ರಮೇಣ ಇಳಿಮುಖ